ગ્રીનહાઉસની બદલાયેલ પરિસ્થિતિમાં વધતા છોડને નિયમિત પોષણ પુરૂ પાડવાની વ્યવસ્થા કરવી જોઈએ. ગ્રીનહાઉસમાં પાકોને મર્યાદિત અને વિસ્તારમાં માટી કે અન્ય મીડિયાની બનેલી બેડ અથવા કન્ટેનરમાં ઉગાડવામાં આવે છે જેથી ખેતર વિસ્તાર સાથે સરખામણી શકય નથી. ગ્રીનહાઉસમાં વાવવામાં આવતા જુદા જુદા પાકોને તેની તંદુરસ્ત વૃદ્ધિ અને સારા વિકાસ માટે કુલ ૧૭ જેટલા પોષક તત્વોની જરૂરિયાત રહે છે. આમાંના ત્રણ પોષક તત્વો કાર્બન, હાઈડ્રોજન અને ઓકિસજન પાકને મુખ્યત્વે હવા અને પાણીમાંથી મળે છે જયારે બાકી રહેલા ૧૪ જેટલા પોષક તત્વો પાક તેના મૂળ દ્વારા માટી કે મીડિયામાંથી મેળવે છે. મીડિયા દ્વારા પાકને આ ૧૪ પોષક તત્વોને પાકની જરૂરિયાતને ધ્યાને લઈને ત્રણ ભાગમાં વહેંચી શકાય છે.